કોટડાસાંગાણીમા આધારકાર્ડની કામગીરી એક માસથી ઠપ્પ થઇ જતા અરજદારોને ધરમધક્કા ખાવા પડે છે છતા પણ જવાબદાર અધિકારીઓનું પેટનુ પાણી પણ હલતુ નથી ત્યારે કોટડાસાંગાણીમા તડકો માથે લઈને આધાર કાર્ડ કઢાવવા અને સુધારાઓ કરાવવા આવતા અરજદારોને ધરમધક્કા ખાવા પડે છે. એક માસથી આધારકાર્ડની કામગીરીને જાણે સરકારી કોઈ ગ્રહણ લાગ્યુ તેવુ સ્પષ્ટ દેખાઈ રહ્યુ છે. કોટડાસાંગાણીમા ટોટલ બે આધાર કાર્ડની કિટ ફાળવવામા આવી છે. એક મામલતદાર કચેરીમા એટીવીટી સેન્ટરમા જ્યારે બીજી કિટ પોસ્ટ ઓફિસમા ફાળવાઈ છે. મામલતદાર કચેરીની કિટ એક માસથી લોગીનનો પ્રોબ્લેમ આવતા રાજકોટ કલેકટરમા મોકલવામા આવી છે. જ્યાથી હજુ સુધી પરત આવેલ નથી તેથી કોટડાસાંગાણી તાલુકા ભરના અરજદારો રૂપીયા અને સમય ખર્ચીને તડકો માથે લઈને આધાર કાર્ડની કામગીરી કરવા આવતા હોય તેઓને વીલા મોઢે જ પરત ફરવાનો વારો આવે છે. એક બાજુ સરકાર દ્વારા સરકારી કોઈપણ યોજનામા આધાર ફરજીયાત કરાયા છે તેથી આધાર વિહોણા અરજદારોને વધુ મુશ્કેલી પડી રહી છે. કોટડાસાંગાણીમા ઝડપથી આધાર કાર્ડની કામગીરી શરૂ કરાઈ તેવુ અરજદારો માંગ કરી રહ્યા છે. આ બાબતે જ્યારે કોટડાસાંગાણી મામલતદાર એસ.ડી.ચાંદવાણીનો ટેલીફોનીક સંપર્ક કરતા જણાવેલ કે આધાર કાર્ડની કિટમા લોગીન પ્રોબ્લેમ આવ્યૉ હોવાથી પ્રોબ્લેમ સોલ માટે રાજકોટ કલેકટર કચેરી ખાતે મોકલી આપી છે. ત્યાથી આવે એટલે તુરંત કામગીરી શરૂ કરાશે.